Rapport mill-Kummissjoni lill-Parlament Ewropew u lill-Kunsill dwar id-dispożizzjonijiet legali, is-sistemi u l-prattiki eżistenti fl-Istati Membri u fil-livell Komunitarju relatati mar-responsabiltà fis-settur ta' l-ikel u ta' l-għalf u fuq sistemi fattibbli għall-garanziji finanzjarji fis-settur ta' l-għalf fil-livell Komunitarju b'konformità ma' l-Artikolu 8 tar-Regolament (KE) Nru 183/2005 tal-Parlament Ewropew u tal-Kunsill tat-12 ta' Jannar 2005 li jistabbilixxi r-rekwiżiti għall-iġjene ta' l-għalf {SEC(2007)1066} /* KUMM/2007/0469 finali */





[pic] | KUMMISSJONI TAL-KOMUNITAJIET EWROPEJ | Brussel 14.8.2007 KUMM(2007) 469 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar id-dispożizzjonijiet legali, is-sistemi u l-prattiki eżistenti fl-Istati Membri u fil-livell Komunitarju relatati mar-responsabiltà fis-settur ta' l-ikel u ta' l-għalf u fuq sistemi fattibbli għall-garanziji finanzjarji fis-settur ta' l-għalf fil-livell Komunitarju b'konformità ma' l-Artikolu 8 tar-Regolament (KE) Nru 183/2005 tal-Parlament Ewropew u tal-Kunsill tat-12 ta' Jannar 2005 li jistabbilixxi r-rekwiżiti għall-iġjene ta' l-għalf {SEC(2007)1066} TAQSIRA EŻEKUTTIVA Meta jiġru inċidenti ta' skala kbira, is-soċjetà trid tħallas l-ispejjeż għall-irtirar, it-trasport, il-ħażna u l-qerda ta' għalf, ikel u annimali, kif ukoll l-ispejjeż ta' l-analiżi u xogħol amministrattiv ieħor. Min għandu jħallas? Il-prinċipju li l-operaturi tan-negozju ta' l-għalf huma responsabbli minn kwalunkwe ksur tal-leġiżlazzjoni rilevanti dwar is-sigurtà fl-ikel u għall-konsegwenzi diretti ta' l-irtirar mis-suq, it-trattament u/jew il-qerda ta' kwalunkwe għalf, annimali jew ikel prodotti minnhom huma stabbiliti fl-Artikolu 8 tar-Regolament (KE) Nru 183/2005[1] dwar l-iġjene ta' l-għalf. Madankollu, fir-rigward tal-garanziji finanzjarji fis-settur ta' l-għalf, il-leġiżlatur għażel li ma jagħmilx dispożizzjonijiet finanzjarji fir-Regolament. Il-Kummissjoni hija madankollu meħtieġ li tibgħat rapport lill-Parlament Ewropew u lill-Kunsill u, fejn xieraq, proposta leġiżlattiva. Il-fini ta' dan ir-rapport huwa li jwitti t-triq għal sistema effettiva ta' garanziji finanzjarji għall-operaturi tan-negozju ta' l-għalf. Verżjoni sħiħa ta' dan ir-rapport bl-Ingliż tinsab fl-Anness . L-ewwel nett, ir-rapport eżamina d-dispożizzjonijiet legali, is-sistemi u l-prattiċi eżistenti relatati mar- responsabiltà u l- garanziji finanzjarji fis-settur ta' l-għalf u setturi oħrajn fil-livell Komunitarju u nazzjonali. It-tieni nett, huwa jipproponi sistema fattibbli u prattikabbli ta' garanziji finanzjarji fil-livell Komunitarju. Ir-rapport janalizza bosta possibilitajiet għall-garanziji finanzjarji u għalhekk l-analiżi tista' tmur lil hinn mill-possibilitajiet previsti mill-Artikolu 8. Il-garanziji finanzjarji fis-settur ta' l-għalf huma possibilità teknikament fattibbli, jekk il-kopertura u mekkaniżmu ta' tnedija jkunu stabbiliti b'mod ċar. L-impatt finanzjarju għall-operaturi tan-negozju ta' l-għalf huwa varjabbli imma jiddependi l-iktar fuq l-estent tal-kopertura. Madankollu, l-introduzzjoni ta' garanziji finanzjarji obbligatorji mhix miżura popolari fost l-operaturi tan-negozju ta' l-għalf. Madankollu, is-settur ta' l-assigurazzjoni ma żviluppax prodotti li jissodisfaw id-domanda għall-garanziji finanzjarji jekk dawn isiru immedjatament obbligatorji. Għalhekk, minħabba l-kumplessità ta' din il-kwistjoni u d-diffikultà biex tiddaħħal fis-seħħ b'mod immedjat, il-Kummissjoni tipproponi li tniedi dibattitu pubbliku wiesa' dwar il-possibilitajiet differenti fi żmien sentejn mill-pubblikazzjoni ta' dan ir-rapport, segwit minn analiżi ulterjuri ta' l-ispejjeż tal-garanziji finanzjarji u l-istima tar-riżultat possibbli ta' din il-miżura. Sadanittant, l-Istati Membri mhumiex mistennija jeħtieġu li l-operaturi tan-negozju ta' l-għalf jibagħtu prova li huma koperti minn garanziji finanzjarji. Abbażi ta' l-esperjenza miksuba fis-snin li ġejjin, jista' jkun hemm bżonn li jiġu akkomodati kwistjonijiet mhux previsti u/jew politika emerġenti. Il-Kummissjoni mbagħad tqis il-bżonn għal proposti leġiżlattivi biex jindirizzaw dawn il-kwistjonijiet permezz tal-proċedura tal-ko-deċiżjoni li tinvolvi l-Kunsill u l-Parlament Ewropew. BAŻI ĠURIDIKA L-Artikolu 8 tar-Regolament (KE) Nru 183/2005 tal-Parlament Ewropew u tal-Kunsill tat-12 ta' Jannar 2005 li jistabbilixxi l-ħtiġijiet għall-iġjene ta' l-għalf jeħtieġ li l-Kummissjoni "tissottometti lill-Parlament Ewropew u lill-Kunsill rapport dwar garanziji finanzjarji fis-settur ta' l-għalf" sabiex "tipprepara għal sistema effettiva ta' garanziji finanzjarji għall-operaturi fis-suq ta' l-għalf." […] “minbarra li jeżamina d-dispożizzjonijiet legali, is-sistemi u l-prattiċi fuq livell nazzjonali li jeżistu fir-rigward tar-responsabbiltà fis-settur ta' l-għalf u setturi relatati, ir-rapport għandu jkun akkumpanjat, fejn xieraq, bi proposti legiżlattivi għal sistema ta' garanziji li tkun possibbli u prattikabbli fuq il-livell tal-Komunità. Dawk il-garanziji għandhom ikopru l-ispejjeż kollha li għalihom l-operaturi jistgħu jinżammu responsabbli bħala konsegwenza diretta ta' l-irtirar mis-suq, it-trattament u/jew il-qerda ta' xi għalf, annimali jew ikel prodott minnhom." STUDJI PRELIMINARI U DISKUSSJONIJIET Sabiex il-Kummissjoni tiġi megħjuna b'dan ir-rapport, ġie kkummissjonat konsulent estern biex iwettaq studju dwar "Garanziji Finanzjarji fis-Settur ta' l-Għalf", li jiffoka fuq: - analiżi ta' l-ispejjeż ta' inċidenti preċedenti meta għalf, annimali li jipproduċu l-ikel u ikel prodott minnhom kellhom jiġu rtirati mis-suq; - reviżjoni tad-dispożizzjonijiet legali eżistenti, is-sistemi u prattiki fil-livell Kumunitarju u f'dak nazzjonali (fl-UE-25 u membru taż-ŻEE li mhux membru ta' l-UE[2]) li għandha x'taqsam mar-responsabiltà u l-garanziji finanzjarji, l-iktar fis-settur ta' l-ikel u l-għalf; - valutazzjoni ta' l-ispejjeż u l-fattibilità ta' l-impatt ta' għażliet differenti għall-garanziji finanzjarji fis-settur ta' l-għalf. Għal dan l-istudju, saret konsultazzjoni estensiva mal-partijiet interessati fl-2005 fil-forma ta' laqgħat u kwestjonarji bil-miktub. Il-laqgħat saru ma' organizzazzjonijiet Ewropej li jirrappreżentaw l-operaturi tan-negozju ta' l-għalf u tas-settur ta' l-assigurazzjoni. Il-kwestjonarji ntbagħtu lil organizzazzjonijiet nazzjonali jew Ewropej ta' l-operaturi tan-negozju ta' l-għalf u lill-awtoritajiet kompetenti nazzjonali. Barra minn hekk, il-Kummissjoni waslulha kummenti minn bosta organizzazzjonijiet Ewropej u nazzjonali ta' operaturi tan-negozju ta' l-għalf u partijiet interessati oħrajn, li jirrappreżentaw il-produtturi ta' l-għalf u l-ikel ewlenin, ir-raħħala, il-kooperattivi ta' l-għalf, il-fabbrikanti ta' l-addittivi ta' għalf, taħlitiet minn qabel u għalf kompost, it-taħħana taċ-ċereali, l-operaturi tal-ħażniet, l-impriżi tat-trasport u s-settur ta' l-assigurazzjoni. IR-RESPONSABILTÀ FIL-LEĠIŻLAZZJONI KOMUNITARJA It- Trattati ma jistipulawx bażi ġuridika espliċita li tagħti s-setgħa lill-Komunità biex tirregola r-responsabiltà. Fin-nuqqas ta' dispożizzjonijiet bħal dawn, ir-regoli Komunitarji relatati mar-responsabiltà, meta jkunu disponibbli, huma bbażati fuq kompetenzi speċifiċi għas-settur , bħas-saħħa pubblika, l-ambjent, l-agrikoltura u t-trasport. FOROM U FORNITURI TA' GARANZIJI FINANZJARJI Il-forom possibbli ta' garanziji finanzjarji li ġew analizzati huma: assigurazzjoni, jew bħala skema ta' assigurazzjoni volontarja jew bħala waħda obbligatorja, garanziji bankarji u tfaddil fil-bank, sistemi ta' l-interessi settorjali miġbura bħal dawk li jistgħu jinħolqu fil-forma ta' kumpanija ta' l-assigurazzjoni reċiproka, u fondi speċjali b'parteċipazzjoni jew appoġġ mill-pubbliku. Għal kull wieħed minn dawn, huwa importanti li wieħed jifhem il-kundizzjonijiet li bihom is-suq ikun kapaċi u jkollu r-rieda li jipprovdi prodott bħal dan. Soluzzjonijiet obbligatorji jfissru li hemm bżonn li jkun żgurat li l-operaturi tan-negozju ta' l-għalf obbligati li jissodisfaw dan ir-rekwiżit jossidisfaw fil-fatt dawn ir-rekwiżiti. Għalhekk, l-infurzar ikun ir-responsabiltà ta' l-awtoritajiet kompetenti, fil-qafas tal-proċess tar-reġistrazzjoni jew attivitajiet ta' kontroll uffiċjali. Problema li skema ta' l-assigurazzjoni obbligatorja bħal din ikollha ssolvi hija kif tiżgura l-garanziji finanzjarji lil dawk l-operaturi wkoll li huma meqjusa bħala riskjużi wisq biex jiġu aċċettati minn kwalunkwe kumpanija ta' l-assigurazzjoni jew fornitur ieħor tal-garanziji. Soluzzjonijiet ta' l-assigurazzjoni L-irtirar tal-prodotti jista' jkun assigurat? Assigurazzjoni tista' tkun is-soluzzjoni biex tkopri riskju meta l-prinċipji ta' pevedibilità, indipendenza, stabilità u rarità jkunu sodisfatti. Prevedibilità tfisser li l-probabilità ta' l-irtirar tal-prodotti matul żmien u l-popolazzjoni kollha li trid tiġi assigurata jkunu jistgħu jiġu kkalkulati. Dan jidher li hu l-każ: teżisti statistika ta' l-inqas ta' l-irtirar tal-prodotti ewlenin u r-raġunijiet tagħhom. Madankollu impatti b'konsegwenza bħal iktar irtirar ta' prodotti minħabba ingredjent irtirat ikollhom jiġu esklużi minħabba l-imprevidibilità għolja tagħhom, u għalhekk jaqgħu iżjed fl-ambitu ta' l-assigurazzjonijiet li jieħdu l-operaturi iktar 'l isfel fil-katina tal-produzzjoni. Indipendenza tfisser li l-pretendent m'għandux ikun kapaċi jikkawża l-irtirar hu stess. Dan hu aktar diffiċli: irtirar bħal dan li jkun ġej b'mod ċar min-negliġenza tal-pretendent jew raġunijiet oħrajn li jkunu tort tiegħu jkollhom jiġu esklużi mill-assigurazzjoni. Stabilità tfisser li l-ammont ta' prodotti rtirati u l-valuri medji tagħhom għandhom jibqgħu pjuttost stabbli jew il-bidliet tagħhom maż-żmien jistgħu jiġu stmati. Rarità tfisser li ta' l-inqas l-irtirar ta' ammonti kbar ħafna tkun okkażjoni eċċezzjonali u rari. L-irtirar jidher li jissodisfa kemm il-kriterju ta' stabilità u kemm dak ta' rarità. Assigurazzjoni obbligatorja jew volontarja? L-assigurazzjoni tista' tkun obbligatorja, li jfisser li l-parteċipanti kollha jrid ikollhom assigurazzjoni biex ikopru r-riskji meqjusa. Assigurazzjoni obbligatorja tkun normalment sostanzjalment irħas minn waħda volontarja minħabba li r-riskju jinqasam fuq l-atturi kollha. Soluzzjoni ta' l-assigurazzjoni volontarja spiss tinkludi l-problema diffiċli ta' l-anti-selezzjoni: dawk li jistennew li se jkollhom bżonn l-assigurazzjoni - jiġifieri, jistennew li jkollhom jirtiraw il-prodotti - jieħdu l-assigurazzjonijiet. Dan ifisser li r-riskju għal dawk assigurati b'mod ġenerali jkun ogħla u b'hekk il-primjums jkunu ogħla wkoll. Barra minn hekk rigward il-garanziji finanzjarji, il-mistoqsija hi xi tfisser is-soluzzjoni volontarja għal dawk li jagħżlu li ma jeħdux l-assigurazzjoni volontarja - x'ikun aċċettat bħala l-garanzija finanzjarja tagħhom? L-eċċess, riassigurazzjoni, ġestjoni tar-riskju L-assigurazzjoni normalment ikun fiha eċċess, jew bħala perċentwali jew ammont assolut, jew kumbinazzjoni tagħhom. Dan ifisser li l-pretendent ikun responsabbli għal kwalunkwe spejjeż sal-limitu indikat mill-eċċess u l-kumpanija ta' l-assigurazzjoni tkopri l-bqija ta' l-ispejjeż. Normalment il-parti tal-kumpanija ta' l-assigurazzjoni ma jkollhiex limitu sa kemm tista' togħla. Għal pretensjonijiet kbar ħafna, madankollu, l-assigurazzjonijiet ikunu normalment riassigurati minn kumpaniji ta' riassigurazzjoni li jieħdu f'idejhom ir-riskju ta' pretensjonijiet kbar ħafna għall-ewwel assiguratur. Kopertura assigurattiva trid tkun definita tajjeb u b'mod ċar, u kwalunkwe riskji fejn dawk assigurati jista' jkollhom impatt fuq il-pretensjoni għandha tiġi eskluża, minħabba l-prinċipju ta' l-indipendenza. Spiss ir-riskju jista' jitnaqqas b'azzjonijiet priventivi u ġestjoni tajba tar-riskju minn dawk assigurati. Dan ikun spiss rifless fil-livell tal-primjum u jista' jkun fattur inkoraġġanti biex jitnaqqas ir-riskju għall-irtirar tal-prodotti. Fl-aħħar nett, xi kultant il-prodotti ta' l-assigurazzjoni jinkludu dritt li jinġabru primjums ulterjuri biex ikopru telf eċċezzjonali. Dan ifisser li wara sena bi pretensjoni ewlenija, il-primjums normalment jiġu aġġustati biex ilaħħqu mal-livell ġdid ta' riskju imma jinġabar ukoll ħlas addizzjonali biex ikun żgurat il-kumpens għal dawk il-pretendenti b'telf kbir. Primjums ta' l-assigurazzjoni B'mod ġenerali l-primjum ta' l-assigurazzjoni huwa kkalkulat billi jitqiesu l-fatturi li jkollhom impatt fuq ir-riskju: xi oqsma tan-negozju jista' jkollhom probabilità ogħla ta' rtirar, ovvjament negozju ikbar jista' jkollu riskju u telf ikbar, u per eżempju l-lok jista' jkollu impatt. Snin mingħajr pretensjonijiet jistgħu jfissru primjum iktar baxx; il-prevenzjoni tar-riskju tista' wkoll tnaqqas il-livell tal-primjum. Naturalment il-livell stabbilit għall-eċċess jista' jkollu impatt sinifikanti fuq l-ispejjeż tal-kumpanija ta' l-assigurazzjoni u għalhekk il-primjum. L-eċċess għandu normalment jiġi stabbilit f'livell fejn l-ispejjeż li ġew mill-iritirar li jkunu inqas minn dak il-livell ikunu jistgħu f'ċirkostanzi normali jiġu koperti mill-operatur innifsu. Xi kemm tiswa assigurazzjoni? L-operaturi tan-negozju ta' l-għalf tradizzjonalment jieħdu ħsieb kwalunkwe rtirar żgħir tal-prodotti huma stess, u jidher li m'hemm l-ebda raġuni speċifika biex din il-proċedura tinbidel. Madankollu, għall-pretensjonijiet il-kbar li jkollhom firxa sinifikanti u impatti serji fuq il-fondi tagħhom ma jkunx biżżejjed. Dan jidher li jindika li soluzzjoni ta' assigurazzjoni b'eċċess pjuttost għoli tista' tkun soluzzjoni xierqa. Fil-mument l-ispiża ta' sistema assigurattiva hija meqjusa bħala żvantaġġ kompetittiv f'għajnejn l-operaturi tan-negozju ta' l-għalf peress li hemm biżgħat ta' spejjeż kbar ħafna. Madankollu jekk is-soluzzjoni ta' assigurazzjoni għall-garanzija finanzjarja tkun limitata għal riskji għoljin ħafna, il-primjums ta' l-assigurazzjoni probabbli ħafna li jkunu jistgħu jkunu pjuttost raġonevoli. Per eżempju jekk il-livell ta' eċċess ikun stabbilit fil-livell tal-fatturat jew id-dħul annwali ta' l-operatur - tkun tkopri biss telf maġġuri ħafna ta' rtirar - il-primjum ta' l-assigurazzjoni ma jkunx sinifikanti. Fil-mument aħna nafu b'madwar EUR 3 biljun fi spejjeż minħabba ftit irtirar maġġuri, fuq xi 5 miljun operatur matul l-aħħar 5 sa 10 snin, f'suq tal-bhejjem b'fatturat ta' madwar EUR 129 biljun fl-2005 (UE-25). Kalkolu ta' malajr - ta' min jinnota li dan għandu jkun biss ta' indikazzjoni, ineżatta u magħmula ta' malajr, tal-livell ta' l-ispejjeż involuti - ifisser li l-ispejjeż proprji ta' rtirar maġġuri maqsuma b'mod indaqs għal kull operatur fis-sena jirriżultaw biss għal EUR 60 sa 120. X'tista' tkun soluzzjoni ta' assigurazzjoni fattibbli? Peress li s'issa l-operaturi kienu kapaċi jieħdu ħsieb ir-riskji iżgħar huma stess, jidher li jkun fattibbli li jkomplu jagħmlu hekk anke fil-ġejjieni. Madankollu, ikollhom bżonn il-ħarsien tal-garanziji finanzjarji mill-ispejjeż u l-konsegwenzi ta' rtirar maġġuri ikbar. Soluzzjoni fattibbli biex jiġu żgurati garanziji finanzjarji, jekk tkun ibbażata fuq l-assigurazzjoni, tista' tkun assigurazzjoni obbligatorja, li tkopri l-operaturi kollha, b'eċċess sinifikantement għoli. Din is-soluzzjoni, madankollu, teħtieġ li tiġi aċċettata mill-industrija ta' l-assigurazzjoni u r-riassiguraturi - għandu jkun hemm assiguraturi li joffru l-prodotti fil-pajjiżi rilevanti kollha. F'xi pajjiżi ta' l-UE soluzzjonijiet bħal dawn diġà jeżistu bħala assigurazzjonijiet tar-responsabiltà tal-prodott, imma l-ebda waħda minnhom ma hi obbligatorja. L-assigurazzjoni fuq l-irtirar ta' l-għalf tista' tkun parti minn jew estensjoni ta' l-ambitu ta' assigurazzjoni bħal din. Soluzzjonijiet privati Jekk ma jiġu imposti l-ebda soluzzjonijiet obbligatorji fuq l-operaturi, ikunu jistgħu per eżempju jieħdu assigurazzjoni volontarja kif deskritta hawn fuq. Huma jistgħu jipproteġu ruħhom ukoll b'sempliċi tfaddil fil-bank. It-tfaddil fil-bank ekonomikament ifisser ammont ta' flus ikbar b'mod sinifikanti, imwarrab f'kontijiet bankarji jew forom oħra ta' tfaddil għal każ ta' rtirar bħal dan, mill-flus meħtieġa f'alternattivi oħra, u ma tantx tkun soluzzjoni effiċjenti mil-lat tas-soċjetà. Barra minn hekk l-ebda tfaddil normali ma jista' jkopri rtirar maġġuri possibbli, jekk mhux probabbli ħafna. Jekk it-tfaddil ikun biżżejjed għal garanzija finanzarja, xorta tinħtieġ li tinstab soluzzjoni għall-każijiet meta l-ispejjeż ta' l-irtirar jaqbżu l-ammont imfaddal. Bħala kumbinazzjoni ta' assigurazzjoni li tkopri għall-irtirar rari maġġuri u tfaddil li jkopri l-irtirar "normali", din tista' madankollu tkun probabilment soluzzjoni fattibbli. Assigurazzjoni volontarja bħala prodott waħdu bħala soluzzjoni għall-garanziji finanzjarji jkollha xi problemi ovvji: l-ewwel nett, mhux kulħadd jieħu l-assigurazzjoni. Xi jkunu l-garanziji finanzjarji tal-bqija ta' l-operaturi? It-tieni nett, assigurazzjoni volontarja x'aktarx li ma tkunx popolari ħafna peress li l-primjum ta' l-assigurazzjoni tagħha jista' jkun pjuttost għoli. Dan minħabba l-fatt li dawk li jkopru ruħhom b'assigurazzjoni spiss ikunu dawk li jkollhom probabilità għolja li jkollhom bżonn kopertura mill-assigurazzjoni dalwaqt, jiġifieri, għandhom probabilità għolja ta' rtirar. Hekk ukoll l-industrija ta' l-assigurazzjoni tkun trid interess fis-suq wiesa' biżżejjed biex tidħol għal din l-assigurazzjoni. Kumbinazzjoni fattibbli oħra tista' tkun li l-assigurazzjoni obbligatorja b'eċċess għoli tkun ikkumplimentata b'kopertura volontarja ta' riskji iżgħar. F'dan il-każ l-operatur jixtri assigurazzjoni addizzjonali b'eċċess iżgħar. Garanziji bankarji Possibilità oħra hi li tiġi pprovduta garanzija bankarja. Dan fil-prattika jfisser li l-operatur jixtri garanzija mill-bank għal ammont maqbul. Dan l-ammont jiġi rilaxxat f'dawk il-każijiet predeterminati bejn l-operatur u l-bank. Normalment garanziji bħal dawn għandhom il-ħabta li jkunu iktar għaljin mill-prodotti assigurattivi korrispondenti u d-disponibilità tista' tkun problema peress li l-banek jistgħu ma jkunux iridu joffru dawn il-garanziji. Ġbir kollettiv Il-kwistjoni hi jekk l-għaqda ta' l-operaturi tan-negozju ta' l-għalf kollha, jew ta' dawk li jinsabu fl-istess stadju f'settur partikolari, f'ġabra sabiex tkopri l-ispejjez ta' rtirar ta' għalf ta' membri hix garanzija finanzjarja xierqa fi ħdan it-tifsira tar-Regolament propost. Jekk jinkiseb appoġġ wiesa' għal proġett bħal dan u jekk l-effettività tiegħu tkun tista' tiġi żgurata, tkun tista' tiġi implimentata b'modi differenti jew bħala alternattiva jew kumplimentarja għal assigurazzjoni obbligatorja fis-suq. Fil-prattika din probabilment tfisser it-twaqqif ta' kumpanija ta' l-assigurazzjoni reċiproka speċjali għall-fini li dan ir-riskju jkun kopert f'settur partikolari. Għaqda ta' operaturi tista' tipprovdi l-fondi ta' garanzija meħtieġa (kapital inizjali) u l-għarfien espert fit-tmexxija jew tieħu responsabiltajiet ta' sorveljanza għal din il-ġabra jew kumpanija reċiproka. Ġbir bħal dan x'aktarx jeħtieġ li jkun mifrux ma' l-Ewropa biex ikollu bażi kbira biżżejjed biex tiġi żgurata s-solvenza tal-ġabra. Il-primjums li jridu jinġabru mill-membri ta' din il-ġabra jiġu definiti bejn wieħed u ieħor b'definizzjoni li tixbah dik ta' kwalunkwe primjum ta' l-assigurazzjoni. Barra minn hekk, kuntrarjament għall-assigurazzjonijiet bi primjums annwali, il-flus ma jintilfux f'każ li ma jkunx hemm irtirar imma jkunu disponibbli għall-ġejjieni. Għalhekk il-miżata tkun tista' eventwalment titnaqqas. Ġabra tista' wkoll tinkludi obbligi għal membri tagħha għal ħlasijiet addizzjonali ulterjuri f'każ ta' snin fejn il-pretensjonijiet ikunu ħafna. Fondi Speċjali Is-sitwazzjoni hija kemmxejn differenti meta jitqiesu sistemi ta' ridistribuzzjoni pubblika, inkluża l-parteċipazzjoni ta' l-awtoritajiet kompetenti responsabbli, kif kien il-każ, per eżempju, għall-kopertura ta' telf li jirriżulta minn epidemiji fil-bhejjem f'xi pajjiżi ta' l-UE. Sħubijiet pubbliċi-privati jistgħu jieħdu forom differenti, li jvarjaw minn istituzzjonijiet ta' l-istat bħall-aġenziji ta' l-assigurazzjoni soċjali għal fondi organizzat privatament bi sħubija obbligatorja u superviżjoni mill-Istat. Il-problemi kollha li għandhom x'jaqsmu ma' l-assigurabilità jiġu eliminati faċilment meta l-Istat jiżgura l-ħlasijiet mill-fond f'każ ta' telf. Dan jista' jiġi ġestit, per eżempju, permezz ta' parteċipazzjoni mill-istat, permezz ta' sovvenzjonijiet fil-forma ta' assorbiment parzjali tat-telf, premezz ta' pre-finanzjament ta' telf kbir li jinġabru wara, jew permezz ta' forom oħra ta' garanziji. Problema relatata ma' fondi speċjali hija li dawn jikkostitwixxu interventi statali sinifikanti, li jmur kontra l-prinċipji tas-suq ħieles u jrid ikollu ġustifikazzjoni ċara, bħalma hu l-każ ta' diżastri naturali jew epidemiji fil-bhejjem. Barra minn hekk, l-Istat jibbilanċja t-telf billi jassumi riskji li ma jistgħux jiġu assigurati u joffri riassigurazzjoni għall-ogħla telf eċċessiv, u joħroġ fondi pubbliċi biex ipatti għal ħsara kkawżata minn operaturi privati. AZZJONIJIET MHUX LEĠIŻLATTIVI FIT-TUL MEDJU TAŻ-ŻMIEN Minħabba l-kumplessità tal-kwistjoni u għax sistema ta' garanziji finanzjarji diffiċli li tiddaħħal immedjatament fis-seħħ , dan ir-rapport se jiġi segwit minn dibattitu pubbliku wiesa'. Għalhekk il-Kummissjoni tipproponi: - li jinbeda d-dibattitu dwar il-possibilitajiet differenti ta' garanziji finanzjarji ma' l-operaturi, is- settur ta' l-assigurazzjoni , l-Istati Membri u l-partijiet interessati l-oħrajn, kif ukoll li jiġu inkoraġġuti l-fornituri tal-garanziji finanzjarji biex jiżviluppaw prodotti li jistgħu jilqgħu għal żieda ġejjiena fid-domanda għall-garanziji finanzjarji, li jqisu l- kopertura u l- mekkaniżmu ta' tnedija ssuġġeriti f'dan ir-rapport; - li jinbdew diskussjonijiet ma' l- Istati Membri biex jippromwovu: - il-prinċipji ta' l-aħjar prassi fuq il- ġestjoni tar-riskju fir-rigward ta' l-irtirar ta' għalf u ikel, speċjalment fil-każ ta' inċidenti ta' skala kbira , bil-ħsieb li jiġu żviluppati linji gwida fuq dan is-suġġett; u - kjarifika tal-kwistjoni ta' responsabiltà relatata ma' l-irtirar ta' għalf u ikel. Passi intermedji bħal dawn għandhom jiġu konklużi fi żmien sentejn wara l-pubblikazzjoni ta' dan ir-rapport. Sakemm dan isir, l-Istati Membri mhumiex mistennija jeħtieġu li l-operaturi tan-negozju ta' l-għalf jibagħtu prova li huma koperti minn garanziji finanzjarji. Barra minn hekk, il-Kummissjoni se tanalizza iktar l-ispejjeż ta' garanziji finanzjarji, segwiti mill-analiżi tar-riżultat possibbli ta' miżuri bħal dawn. KONKLUŻJONIJIET Operaturi tan-negozju ta' l-ikel u l-għalf f'kull stadju tal-produzzjoni, l-ipproċessar u d-distribuzzjoni fi ħdan in-negozju li qed jikkontrollaw iridu jiżguraw li l-prodotti ta' l-ikel u l-għalf jissodisfaw ir-rekwiżiti tal-liġi ta' l-ikel li huma rilevanti għall-attivitajiet tagħhom u jridu jivverifikaw li dawn ir-rekwiżiti ġew sodisfatti. Għalkemm regoli ta' responsabiltà li jikkonċernaw il-liġi ta' l-ikel b'mod ġenerali għandhom jiġu adottati fil-livell nazzjonali, l-operaturi tan-negozju ta' l-għalf huma responsabbli skond il-leġiżlazzjoni Komunitarja għal kwalunkwe ksur tal-leġiżlazzjoni rilevanti dwar is-sigurtà fl-għalf. Madankollu, s'issa mhumiex meħtieġa jibagħtu prova ta' garanzija finanzjarja biex jiżguraw li jistgħu jħallsu l-ispejjeż li huma responsabbli għalihom. Ħlief għall-ispejjeż li ġejjin mill- kontrolli uffiċjali addizzjonali, il-leġiżlazzjoni Komunitarja ma tirregolax speċifikatament ir-responsabiltà fis-settur ta' l-ikel, minflok teħtieġ li l-Istati Membri jistipulaw il-miżuri huma stess. Fir-rigward tas- settur ta' l-għalf , hemm raġunijiet speċifiċi għall-Komunità għar-responsabiltà fil-qasam ta' l-iġjene ta' l-ikel, imma l-prattikabilità ta' dan jiddependi fuq il-leġiżlazzjoni nazzjonali, li jiddetermina r-relazzjonijiet u l-obbligi ġuridiċi li jikkostitwixxu responsabiltà kif ukoll il-fatti, ċirkostanzi u kundizzjonijiet minn fejn jiġu dawn ir-relazzjonijiet u obbligi. Is- sistemi nazzjonali fl-istħarriġ huma kkaratterizzati minn ċerti differenzi fir-rigward tar-responsabiltà. Barra minn hekk, l-irtirar ordnat mill-awtoritajiet kompetenti ġeneralment jiddependu mil-leġiżlazzjoni ta' l-Istat Membru, valutazzjoni tar-riskju u diskrezzjoni amministrattiva. Għaldaqstant dan ifisser li r-riskju finanzjarju ta' operatur tan-negozju ta' l-għalf relatat mal-pretensjonijiet ta' responsabiltà għal irtirar u qerda possibbli ta' għalf jistgħu jvarjaw skond il-pajjiż. Il-garanziji finanzjarji fis-settur ta' l-għalf – bħal fil-forma ta' assigurazzjoni, garanziji bankarji, tfaddil, ġbir kollettiv u fondi – fil-prinċipju huma possibilitajiet fattibbli . Madankollu, il-grad ta' kemm fil-prattika tkun possibbli għall-operaturi tan-negozju ta' l-għalf li jiksbu kopertura tiddependi fuq id- disinn ta' kwalunkwe sistema ta' garanziji finanzjarji. Hemm riskju li sistema ta' garanziji finanzjarji li ma tkunx iddisinjata sew u li ma tqisx il- kriterji ta' assigurabilità , tista' twassal għal sitwazzjoni fejn il-kopertura kważi ma tkunx tista' tinkiseb mis-suq privat jew tinkiseb biss bi primjums għaljin tant li jkunu projbittivi. Il-limitu tal-kopertura u t-tnedija tal-garanziji finanzjarji għandhom jiġu stabbiliti b'mod ċar. Għalkemm l-assigurazzjoni għar-responsabiltà tal-prodott diġà teżisti f'xi Stati Membri, ftit teżisti esperjenza prattika speċjalment b' assigurazzjoni fuq l-irtirar tal-prodotti fis-settur ta' l-għalf. Fil-mument m'hemm l-ebda għarfien preċiż fuq fejn il-livell tal-primjum jiġi stabbilit fuq din l-assigurazzjoni, per eżempju meta tkopri każijiet ta' rtirar u qerda ta' għalf fuq skala kbira – jiġifieri, l-eċċess jiġi stabbilit f'livell konsiderevolment għoli. Xi skemi madankollu jew diġà bdew jaħdmu jew qegħdin f'fażi ta' preparazzjoni fis-settur ta' l-għalf kompost. Il-parti l-kbira ta' l- assiguraturi fil-mument mhumiex imħajra jidħlu f'dan is-suq, għalkemm xi wħud jidhru li huma lesti jieħdu dan ir-riskju b'kundizzjonijiet stretti ħafna marbutin miegħu. Il-mistoqsija ewlenija għalhekk mhix jekk din l-assigurazzjoni għall-irtirar u l-qerda ta' l-għalf hix disponibbli (hi f'xi pajjiżi), imma kif, meta u b'liema kundizzjonijiet l-assiguraturi Ewropej ewlenin lesti jidħlu f'dan is-suq . Is-settur ta' l-assigurazzjoni huwa kontra sistema obbligatorja ta' garanziji finanzjarji fis-settur ta' l-għalf – b'mod ġenerali, l-introduzzjoni ta' kwalunkwe assigurazzjoni obbligatorja tkun opposta bil-qawwa mis-settur ta' l-assigurazzjoni minħabba problemi ovvji relatati ma' dawn is-soluzzjonijiet. L-assoċjazzjonijiet nazzjonali ta' l-assigurazzjoni investigaw l-approċċ xi snin ilu u avżaw kontra kwalunkwe żviluppi fl-assigurazzjoni ta' l-irtirar tal-prodotti għas-settur ta' l-għalf. Barra minn hekk, huma jiddubitaw li sistema bħal din tippermetti lill-operaturi tan-negozju ta' l-għalf jissodisfaw ir-rekwiżiti fir-rigward tal-garanziji finanzjarji jew l-obbjettivi tat-trasferiment ta' l-ispejjeż ta' l-irtirar u l-qerda mis-settur pubbliku għal dak privat. Madankollu, l-assigurazzjonijiet tar-responsabiltà tal-prodotti diġà teżisti f'xi Stati Membri u l-istruttura u l-ambitu tagħha mhumiex 'il bogħod mill-kopertura mitluba hawn. Għadd kbir ta' rappreżentanti ta' operaturi tan-negozju ta' l-għalf huma wkoll kontra sistema ta' garanziji finanzjarji u, jekk tiddaħħal din is-sistema, jippreferu li tkun fuq bażi volontarja . Vantaġġ ta' sistema volontarja hija l-possibilità biex jiġu konklużi l-kuntratti skond il-bżonnijiet u l-kundizzjonijiet speċifiċi ta' operaturi individwali, mingħajr ma taqla' min-negozju operaturi li ma jridux jew mhumiex kapaċi jieħdu sehem. L-iżvantaġġi ewlenin ta' din il-possibilità huma li l-primjum x'aktarx li jkun għali, u jekk ma jkunx obbligatorju, jista' jkun hemm perċentwali żgħira ta' operaturi koperti, iktar u iktar minħabba l-livell għoli tal-primjum. Jekk dan ikun il-każ, l-operaturi responsabbli affettwati minn inċident imma li ma jkunux koperti minn garanziji finanzjarji jkollhom isibu l-mezzi biex jifilħu għall-ispejjeż ta' l-irtirar u l-qerda. Jekk ma jkunux jifilħu għalihom jew ma jħallsux, dan jispiċċa jikkomprometti l-għan li jiġi evitat l-infiq ta' fondi pubbliċi għal inċidenti ta' sigurtà fl-għalf. Għalhekk huwa improbabbli li sistema bħal din tnaqqas il-piż finanzjarju minn fuq l-awtoritajiet pubbliċi fi kriżijiet ta' skala kbira, u l-pressjoni fuq il-gvernijiet biex jappoġġjaw in-negozji affettwati tibqa'. Xi awtoritajiet kompetenti jappoġġjaw, u oħrajn jistgħu jipprevedu, sistema ta' garanziji finanzjarji, imma huma maqsumin fuq jekk sistema bħal din għandhiex tkun obbligatorja jew le. L-Istrateġija riveduta ta' Liżbona identifikat is-seplifikazzjoni bħala waħda mill-azzjonijiet ta' prijorità għall-UE. Hija timmira li tikseb tkabbir ekonomiku u impjiegi fl-Ewropa u għalhekk tiffoka fuq dawk l-elementi ta' l- acquis li jikkonċernaw il-kompetittività ta' l-intrapriżi fl-UE. L-għan globali tagħha huwa li tikkontribwixxi għal qafas regolatorju Ewropew li jissodisfa l-ogħla standards ta' tfassil tal-liġi, filwaqt li jirrispetta l-prinċipji ta' sussidjarjetà u proporzjonalità. F'dan ir-rigward, is-semplifikazzjoni hija maħsuba biex il-leġiżlazzjoni kemm fil-livell Komunitarju u kemm f'dak nazzjonali ssir inqas ta' piż, eħfef biex tiġi applikata u għalhekk iktar effettiva fl-ilħuq tal-miri . Il-miżuri stipulati fir-Regolament dwar l-iġjene ta' l-ikel , bħad-dispożizzjonijiet dwar is-sors ta' l-għalf, it-traċċabilità, l-iġjene, ir-reġistrazzjoni u l-prinċipji HACCP, flimkien ma' leġiżlazzjoni dwar is-sigurtà fl-ikel , huma passi importanti meħuda bil-mira tat-tnaqqis tar-riskji u l-prevenzjoni ta' l-okkorrenza ta' inċidenti. L-implimentazzjoni sħiħa ta' dawk il-miżuri kollha mill-operaturi tan-negozju ta' l-għalf għandhom jgħinu għat-tnaqqis tal-probabilità ta' inċidenti ewlenin ta' l-għalf u l-ikel simili għal dawk li rajna fi snin reċenti. Il-qafas ġdid dwar il-kontrolli uffiċjali , li qiegħed jiġi implimentat bħalissa mill-awtoritajiet kompetenti għall-verifika tal-konformità mal-liġi ta' l-operaturi tan-negozju, jista' jsir għodda effiċjenti oħra għat- tisħiħ tas-sigurtà fl-għalf u l-ikel . [1] Ir-Regolament (KE) Nru 183/2005 tal-Parlament Ewropew u tal-Kunsill tat-12 ta' Jannar 2005 li jistabbilixxi l-ħtiġijiet għall-iġjene ta' l-għalf. ĠU L 35, 8.2.2005, p. 1. [2] It-tweġibiet waslu minn 24 awtorità kompetenti, li huma l-Istati Membri kollha ta' l-UE-25 minbarra l-Greċja u Malta, biż-żieda tan-Norveġja, l-unika membru mit-tlieta taż-ŻEE li mhux fl-UE u li ħa sehem fl-istħarriġ.